Evelyn Beauchamp

Lady Evelyn Leonora Almina Beauchamp, jaiotzez Herbert, (Highclere gaztelua, Erresuma Batua, 1901eko abuztuaren 15a – Londres, Erresuma Batua, 1980ko urtarrilaren 31) Ingalaterrako aristokrata zientzialaria, arkeologoa eta egiptologoa izan zen. 1922ko azaroan, aita George Herbert, V. Carnarvongo kondearekin eta Howard Carter arkeologoarekin batera, Tutankamon egiptoar faraoiaren hilobira zein hilobi-ganberara sartu zen lehen pertsona izan zen, sasoi modernoan, taldeko txikiena baitzen.  

 Bizitza 

 Lehen urteak 
Lady Evelyn Leonora Almina Herbert 1901ean jaio zen, George Herbert de Carnavonen bigarren alaba izan zen. Aita V. Carnarvon kondea izan zen; ama Almina Herbert, Carnarvon kondesa. Bere neba zaharrena Henry Herbert zen, Carnarvoneko seigarren kondea.

Lady Evelynek debuta egin zuen 1919an, gortean aurkeztu zutenean. 1921 eta 1922ko neguetan, gurasoekin joan zen Kairora. Han, Goi Komisarioaren Egoitzako harreretan izan ziren, 1921 eta 1922ko Kairoko denboraldietan. Hantxe ezagutu zuen gero bere senarra izan zena, Brograve Beauchamp, Sir Edward Beauchamp diputatu liberalaren semea. Ingalaterrara itzuli zirenean, elkar ikusten hasi ziren.

 Tutankamonen hilobia 
Lordek eta Lady Carnarvonek sarritan pasatzen zuten negua Egipton, eta antigoaleko gauzak erosten zituzten Ingalaterran zeukaten bildumarako. 1906 urtean, Lord Carnarvon-ek emakida bat lortu zuen Luxor inguruan aztarnategi bat induskatzeko, eta geroago beste bat Erregeen Haranean.

1907 urtetik aurrera, Lord Carnarvonek Howard Carter kontratatu zuen indusketa-lanak gainbegiratzeko. 1922 urtera arte ez zuen garrantzi handirik izan, eta Lord Carnarvonek erabaki zuen horixe izango zela obra finantzatuko zuen azken urtea.

Hala ere, 1922 urteko azaroaren 4an, Carter-ek telegrama bat bidali zion Lord Carnarvon-i (Ingalaterranune hartan), honako hau esanez: «Azkenean aurkikuntza zoragarria egin dugu Haranean; zigilu ukigabeak dituen hilobi zoragarria; berriro ere bere etorrerak estalia; zorionak».Lady Evelynek aitari lagundu zion eta  urteko azaroaren 24an biak Egiptora iritsi ziren eta bertan zeuden hilobiko eskailera guztia garbitu eta Tutankamon faraoiaren kartutxoa atean zuen zigilu bat aurkitu zuten. Ate hori zabaldu eta zaborrez betetako pasilloa garbitu ostean, hilobi nagusiko atea agerian egon zen. Ate hori eta hilobi nagusia azaroaren 29an zabaldu ziren ofizialki, Zaharkinen Kontseilu Gorenaren ikuskaritzapean.

Hala ere, hilaren 26an eta 27an, Carterrek, bere laguntzaile Arthur Challenderrek, Lord Carnarvonek eta Lady Evelynek baimen bako bisita bat edo gehiago egin zituzten hilobiaren barruan, eta sasoi modernoetan lehen pertsonak bihurtu ziren bertan sartzen. Challenderrek argiztapen elektrikoa jarri zuen, eta horri esker objektuen nahasketa bat ikusi ahal izan zuten, sofa urreztatuak, kutxak, tronuak eta erlikiontziak barne. Zigilatutako beste bi ate ere aurkitu zituzten, horietako bat, Tutankamonen tamaina naturaleko bi estatuaz zaindutako barruko hilobi-ganbararantz. Ate horretan zulo txiki bat aurkitu zuten, eta Carter, Carnarvon eta Lady Evelyn arrastaka joan ziren barruko hileta-ganberara. Lord Carnarvonen anaiorde Mervyn Herberten egunerokoak, lehen eskuko kontakizuna ez bada ere, Lady Evelyn, taldeko txikiena izanik, hileta-ganberan sartu zen lehen pertsona izan zela adierazi zuen.

Lady Evelyn eta bere aita Ingalaterrara joan ziren 1922 urteko abenduan, eta biak 1923ko urtarrilean itzuli ziren, otsailaren 16an barneko hileta-ganberaren inaugurazio ofizialean egoteko. Hilabete berean, Brograve Beauchamp-ek bere gurasoekin eta Howard Carter-ekin bisitatu zuen, eta honek Tutankamonen hilobian zehar ibilaldi bat eskaini zion. Handik gutxira, Lord Carnarvonek odol-intoxikazio bat izan zuen eta Kairon hil zen 1923 urteko apirilaren 5ean. Lady Evelynek Egipto utzi eta Ingalaterrara itzuli zen nebarekin, eta Lady Carnarvonek Lord Carnarvonen gorpuzkiekin jarraitu zien handik astebetera. Hauxe izan zen Lady Evelynek Egiptora egin zuen azken bisita. Hala ere, Howard Carterrekin harremanetan egon zen eta bere hiletan egon zen Putney Vale hilerrian 1939 urtean.

Lady Evelyn Tutankamonen 50. urteurreneko ospakizunen inaugurazio-ekitaldian izan zen 1972 urtean, Londresko Britainiar Museoan Tutankamonen altxorrak erakusketa barne. Erakusketaren inaugurazioan Erregina ere egon zen.

 Ezkontza eta helduaroa 
1923ko urrian, Lady Evelyn Herbert Brograve Beauchamp-ekin ezkondu zen. Alaba bat izan zuten, Patricia Evelyn Beauchamp (1925eko uztailaren 11-tik 2014ko urriaren 7ara).

Brograve baroi bihurtu zen bere aita hil zenean, 1925eko otsailean. Walthamstow East alderdiko Parlamentuko kide kontserbadorea izan zen 1931tik 1945era, eta 1976ko abuztuaren 25ean hil zen, 79 urte zituela.

Lady Evelyn 1980 urteko urtarrilaren 31n hil zen Londresen, 79 urte zituela, eta senarra bezala, Putney Valeko hilerrian lurperatuta dago. Howard Carter ere hantxe dago lurperatuta.

 Herri kulturan 
Lady Evelyn Herbert hainbat alditan antzeztu dute:

 Angharad Rees-ek 1980 urteko Columbia Pictures Television-en The Curse of King Tut's Tomb-en ekoizpenean.

 Alexandra Weaver-ek, BBC TV-ko 2005eko seriean, Egypt, bigarren atala: The Curse of Tutankhamun.
 Amy Wren-ek 2016ko Tutankhamun seriean ITVn.
 The Mummy (euskaraz Momia), Evelyn Carnahan pertsonaia Lady Evelyn Carnarvon-en omenez izendatzen da. Bere aita egiptologiako mezenasik onenetarikoa eta esploratzaile ospetsua dela esaten da.
 2014an argitaratu zen Philipp Vandenbergen Der König von Luxor alemanezko eleberrian Lady Evelyn Beauchamp agertzen da hiru pertsonaia nagusien artean.

 Erreferentziak 

 Kanpo estekak 

Kategoria:Britainiarrak
Kategoria:Londresen hildakoak
Kategoria:Tutankhamon
Kategoria:Erresuma Batuko zientzialariak
Kategoria:Emakume zientzialariak
Kategoria:Emakume arkeologoak
Kategoria:Egiptologoak
Kategoria:Aristokratak